<classify> RAIS wa Zanzibar, Dk Ali Mohamed Shein, anatarajiwa kufungua mkutano wa 50 wa Chama cha Mabunge wa Jumuiya ya Madola kwenye Kanda ya Afrika CPA, unaotarajiwa kufanyika wiki ijayo mjini Unguja.Akizungumza na waandishi wa habari, Spika wa Baraza la Wawakilishi, Zubeir Ali Maulid, amesema mkutano huo utafanyika kwa ajili ya kubadilisha uzoefu, mbinu za kisasa za mabunge na kufanya kazi katika mfumo wa mtandao na kuimarisha demokrasia.Amesema mabadiliko makubwa yamejitokeza katika utendaji wa Mabunge ya Jumuiya ya Madola kwenye Kanda ya Afrika ili ziwepo njia nzuri zaidi za viongozi kufanya kazi na wananchi.Mkutano huu unalenga kujadili masuala ya demokrasia katika utekelezaji wa majukumu ya wabunge na kuwasiliana na wananchi katika mfumo wa sasa wa mawasiliano, amesema.Katika mkutano huo, wageni 400 wanatarajiwa kuhudhuria wakiwemo maspika wa nchi za mabunge 23. Mwenyekiti wa Kamati tendaji ya Wabunge wa Jumuiya ya Madola CPA kutoka Zanzibar, Simai Mohamed Said, amesema mkutano huo ni fursa nyingine ya kuitangaza Jamhuri ya Muungano pamoja na Zanzibar katika sekta ya utalii na uwekezaji.Amesema Tanzania imejipanga kutangaza vyanzo vya utalii vilivyopo nchini na kuwataka wenyeji kuwakaribisha wageni kwa kuonesha ukarimu wa hali ya juu.Hii ni fursa nyingine ya kupokea idadi kubwa ya wageni ambapo safari hii watatembelea Zanzibar na kujionea vivutio vilivyopo pamoja na ukarimu wa wananchi wetu, amesema.Katika mkutano huo, Tanzania ambayo ndiyo Makao Makuu ya CPA Kanda ya Afrika, itatumia fursa hiyo kuwashawishi wajumbe kuridhia kwa sehemu ya kuwekeza katika ujenzi wa hoteli ya nyota tano katika makao makuu ya mji jijini Dodoma.Rais John Magufuli tayari ameanza kutekeleza dhamira ya kuufanya mji wa Dodoma kuwa Makao Makuu ya nchi kwa ofisi mbalimbali za mawizara na taasisi nyingine kuhamia mkoani humo.Maandalizi ya mkutano huo yamekamilika ambapo tayari sekretarieti ya Jumuiya ya Madola imeanza kupokea wageni kutoka nchi wanachama.  <topic>: KITAIFA 